Regords e resuns – Pippo Pollina preschenta ses nov album

Da Benedetto Vigne

Venderdi passà ha il chantautur sicilian Pippo Pollina battegià a Turitg ses nov album “Il giorno del falco”. Questa saira preschenta el l’album dal viv a Cuira, accumpagnà da sia band, ghitarrist Thomas Fessler, il bassist Stefano Neri ed il battarist Daniel Spani.
La Rumantschia è liada ferm a la carriera da Pippo Pollina: Perquai è in concert ses en noss intschess adina er ina spezia da return: Sias emprimas turneas extendidas eran idas tras las valladas Grischunas: sias emprimas registraziuns eran stadas rumantschas. Il return ha fatschentà en general l’ultim temp il cantautore che viva a Turitg; l’atun passà è Pippo stà, suenter diesch onns dad exil, per plirs mais puspè en sia citad nativa da Palermo. Ed uschia è er ses nov album ina spezia da return, return a las ragischs musicalas.

Omagi a Victor Jara...
Tar Pippo na sa tracti dentant betg da Rolling Stones u da Led Zeppelin e sumegliantas ramurs. Ed er betg da Luigi Tenco u da sumegliants babuns da la canzone italiana. L’omagi musical dal noss Palermitan va a Victor Jara, il chantadur da la libertad chilena. Jara era stà in dals gronds exempels per Pippo Pollina, cura ch’el girava anc, a la fin dals onns 70, cun la gruppa Agricantus per la Sicilia enturn, sut bratscha instruments exotics sco la flauta siku e la ghitarra cuatro, chantond chanzuns sidamericanas.
Tschel di nair dal settember 1973, cura ch’ils sbirs da Pinochet avevan taglià giu a Victor Jara l’emprim ils mauns e lura er la vita, quel di ha dà il titel a l’album: ”Il giorno del falco” - il di dal falcun. La chanzun principala vegn suttastritgada dad in schumber bass che rebumba lontan e trai uschia endament l’ambient somber dal putsch militar.
Ma suenter duas strofas erumpa ina cascada da charangos andins, e la vusch repeta alura senza fin las duas lingias dad ina chanzun originala da Jara: “yo no canto porque tengo buena voz, yo canto porque mi guitarra tiene sentido y razon... perquai che mia musica ha sentiment e raschun.” Igl è l’unica chanzun nova che resenta dalunsch ils experiments musicals dad ozendi – jungle e drum’n’bass e da quai. Ils auters indesch tocs èn accumpagnads dad ina band tradiziunala, ghitarras electricas, battarias e bass, e magari ina orgla da hammond, che sgarguglia tras las lingias. Igl èn stads musicists da num e da rom – per part ils medems che suondan ussa il chantautur sin sia turnea.

...ed als curtins pers
Cun ses linguatg usità, ritg da metafras ed allusiuns, dissegna Pippo Pollina chanzuns da return e da passagi, pli melodius che mai, pli differenzià che mai. Ina giada chavaltgescha el sin il dies da la glina tras las vias ch’eran stadas pli baud, al temp da sia uffanza, in grond bel curtin da legums, da citronas ed oranschas: “Questa sera”. Ina giada reflectescha el davart la perseveranza en cundiziuns desastrusas ed impestadas: “Chernobyl dieci anni dopo”. Sur ils sigliots dad in ska allegher chantina el per spass ina dumonda da maridar, ed in pèr minutas pli tard emprenda el, purtà da l’unda eleganta dal tango, ad emblidar la solita amur gronda. En in auter lieu reprenda Pippo la veglia utopia, “Questa nuova realtà”, il duett transeuropeic d’antruras cun Konstantin Wecker; ina chanzun pli necessaria che mai, plaina da temas e speranzas, la chanzun solidara ed antifaschista. L’album serra cun in messadi impressiunistic cunter la guerra: “Signore, da qui si domina la valle” - Segner, pertge permettas ti ina tala miseria giu là enten la val? dumonda il chantadur tranter las lingias dad in text ch’è oraziun e reproscha en ina. E dal davosnoda vegnan natiers ils tamburs da marscha. Ils falcuns n’èn anc ditg betg extirpads. Il meglier album da Pippo Pollina fin uss.